ET Euroopa Liidu Teataja C 65/5

Algatamisteade uurimismenetluse kohta seoses nõukogu määruses (EÜ) nr 3286/94 käsitletavate kaubandustakistustega, mis seisnevad USA poolses välismaiste Interneti teel pakutavate hasartmängude keelustamises ja keelu jõustamises

(2008/C 65/07)

Komisjon sai 20. detsembril 2007. aastal määruse (EÜ) nr 3286/94 (1) (edaspidi „asjakohane määrus”) artikli 4 alusel kaebuse. Kaebuse esitaja nõusolekul peatati arikli 5 lõikes 4 kirjeldatud ajavahemik kuni 15. jaanuarini 2008.

1. Kaebuse esitaja

Kaebuse esitas Remote Gambling Association (edaspidi „RGA”).

RGA on Londonis asuv ettevõtete liit, kuhu kuulub enamik maailma suurematest Interneti teel hasartmänge pakkuvatest ettevõtetest. RGAsse kuuluvad üheksa ühenduse 10st juhtivast hasartmänguteenuse osutajast, samuti kuusteist 20st juhtivast sama ala teenuseosutajast. Seega esindab RGA ühenduse Interneti hasartmängutööstuse olulist osa.

RGA on ühe või mitme ühenduse ettevõtte nimel tegutsev ühendus määruse artikli 4 lõikes 1 ja artikli 2 lõikes 6 määratletud tähenduses.

2. Asjaomane teenus

Kaebuses käsitletakse kaugsuhtluse ning eelkõige Interneti teel pakutavate hasartmängu- ja kihlveoteenuste osutamist ärilistel eesmärkidel.

Kõnealune teenus kuulub alaliiki 96492 „Hasartmängu- ja kihlveoteenused” (liik 964 „Spordi- ja muud puhketeenused”) teenuste sektoripõhise klassifikatsiooni loetelus (nn „W/120 loetelu”), mida kasutatakse teenuskaubanduse üldlepingu (GATS) kontekstis.

Kõnealuses valdkonnas puuduvad konkreetsed ELi õigusaktid, kuid mitmed ELi jurisdiktsioonid (Austria, Iirimaa, Itaalia, Malta, Ühendkuningriik ja Gibraltar) litsentseerivad Interneti hasartmänguoperaatoreid riiklike õigusnormide raames.

3. Teema

Kaebuses keskendutakse: i) USA õigusaktidele, millega kehtestatakse Interneti hasartmängude keeld; ii) USA meetmetele, mida on võetud kõnealuste õigusaktide jõustamiseks ja iii) nende õigusaktide jõustamise diskrimineerivale mõjule.

Sellega seoses rõhutatakse kaebuses eelkõige USA Wire Act'i asjaomaseid sätteid ning programmi Safe Harbor, mille aluseks on väidetavalt Interstate Horse Racing Act (IHA); Travel Act'i; Illegal Gambling Business Act'i (IGBA); Wagering Paraphernalia Act'i ja föderaalseid rahapesuvastaseid õigusakte; osariikide õigusaktides sisalduvaid keelde; Unlawful Internet Gambling Enforcement Act 'i (UIGEA) ning nende õigusaktide alusel toimuvat ELi teenuseosutajate erinevat ja diskrimineerival viisil kohtlemist USA teenuseosutajatega võrreldes.

4. Väited kaubandustakistuste kohta

Kaebuse esitaja leiab, et punktis 3 kirjeldatud meetmed on kaubandustakistused asjakohase määruse artikli 2 lõike 1 tähenduses.

Kaebuses väidetakse, et punktis 3 kirjeldatud meetmed ei ole kooskõlas mitmete GATSi sätetega.

Kaebuses väidetakse, et Wire Act'i, Travel Act'i ja IGBA sätete säilitamine — mida peetakse GATSi artikli XVI rikkumiseks hasartmänge käsitlevas vaidluses USAga (WT/DS285) — ning välismaiste teenuseosutajate vastu meetmete rakendamine on asjaolud, millega USA takistab turulepääsu ning see on vastuolus artikliga XVI. Kaebuse esitaja väidab veel, et võttes vastu UIGEA, mille raames USA kongress kiidab heaks, et Interneti teel pakutavaid hasartmänge võib reguleerida ning jõustades õigusakte selektiivselt, nimelt kehtestati välismaiste teenuseosutajate vastu kriminaalkaristuste määramise võimalus (karistused ei kehti USAs asuvate teenuseosutajate puhul), ilmneb artikli XVI rikkumine veelgi selgemini ja see halvendab oluliselt USA positsiooni seoses võimaliku kaitsega GATSi artikli XVI raames.

Teiseks väidetakse kaebuses, et punktis 3 kirjeldatud meetmed ei ole kooskõlas GATSi artikliga XVII. Kaebuse esitaja väidab, et USAs asuvad hobuste võiduajamiste kihlvedudega tegelevad internetioperaatorid ja väljaspool USAd asuvad Interneti hasartmänguoperaatorid osutavad samasugust teenust ning et USA rikub artiklit XVII, kuna ta kohtleb väljaspool USAd asuvaid hasartmänguoperaatoreid ebasoodsamalt. Kaebuse esitaja väidab, et asjaolu, et mõned ELi operaatorid ei osuta hobuste võiduajamiste kihlveoteenust, on täielikult seotud USA kohaldatavate selliste regulatiivsete meetmetega, mille rakendamisega USAs ja väljaspool USAd asuvate operaatorite vahelist konkurentsisuhet rikutakse. Kaebuse esitaja väidab veel, et välismaiste teenuseosutajate Internetis osutatavate hasartmänguteenuste keelu selektiivne jõustamine (keeldu ei rakendata USAs asuvate teenuseosutajatele), eelkõige kriminaalkaristuse rakendamise võimaluse kehtestamise kaudu, on selge diskrimineerimise märk ja see on vastuolus artikliga XVII.

Kaebuse esitaja juhib tähelepanu ka asjaolule, et lähikuudel tehakse olulisi muudatusi asjakohases GATSi õiguslikus raamistikus seetõttu, et USA kavatseb tühistada oma GATSi raames võetud kohustused seoses hasartmängu- ja kihlveoteenustega. Kaebuse esitaja väidab, et kõnealusel tühistamisel ei oleks tagasiulatavat mõju ning see ei mõjutaks seega USA kohustusi seoses nende tegevuste või faktidega, mis toimusid kohustuste kehtimise ajal. Arvestades, et ainus asjakohane küsimus kõnealuses kaebuses käsitleb Interneti teel osutatavaid hasartmänguteenuseid, mida paljud ELi operaatorid enne nende USA turult kõrvaldamist USAs asuvatele isikutele osutasid, ning kuna sel ajal USA kohustused kehtisid, siis peaks kaebuse esitaja väitel USA olema kohustatud mitte võtma meetmeid või mitte jätkama nende meetmete võtmist, mis võiksid kujutada endast USA poolsete kohustuste rikkumist seoses senise kaubandustavaga.

Kättesaadavate faktide ja esitatud tõendusmaterjali põhjal leiab komisjon, et kaebus sisaldab piisavalt esmapilgul usutavaid tõendeid kaubandustakistuste kohta asjakohase määruse artikli 2 lõike 1 tähenduses.

5. Väide kaubandust kahjustavate mõjude kohta

Kaebuse esitaja väidab, et kaebuses osutatud kaubandustakistused sundisid asjaomaseid operaatoreid USA turult täielikult kõrvale jääma ning neil takistustel olid olulised kaubandust kahjustavad mõjud operaatorite tegevusele väljaspool USAd. Seega osutatakse kaebses, et neid kaubandustakistusi võib pidada sellisteks, mis kahjustavad või ähvardavad kahjustada kaubandust.

Kaebus sisaldab teavet ja tõendeid selle kohta, et meetmetel on olnud tõsine mõju nii ELi kui USA vahelisele teenustega kauplemisele kui ka ühenduse hasartmängusektorile, mis omakorda võib avaldada olulist mõju ühenduse majandusele. Kaebuses kinnitatakse ka, et selles sisalduvad ähvardused võimalike kriminaalkaristuste kujul võivad edaspidi tõsiselt mõjutada asjaga seotud ettevõtteid ning hasartmängusektorit. Kaebuses esitatud peamised asjakohased näitajad on järgmised: kolme peamise ELi ettevõtte puhul vähenes ühe finantsaasta tulu USAs 3 miljardi dollari võrra; nende samade kolme ettevõtte puhul vähenes aktsiaturu väärtus 11 miljardi dollari võrra seoses UIGEA vastuvõtmise ja nende ettevõtete USA turult kõrvaldamisega; Ameerika Ühendriikide justiitsministeeriumi nõudel maksti kõrgeid trahve; viited sellele, et võimalikud karistused võivad mõjutada ettevõtete suutlikkust tegeleda oma äriga normaalsetes tingimustes väljapool USAd ja kaudsed mõjud võivad avalduda ka sektorites, mis osutavad teenuseid hasartmängusektorile ja ka pankades, kes osutasid makseteenuseid.

Komisjon leiab, et kaebus sisaldab piisavalt esmapilgul usutavaid tõendeid selle kohta, et kaebuses käsitletud meetmetel on kaebuse esitaja ja ühenduse majandusvaldkondade jaoks kaubandust kahjustav mõju määruse artikli 2 lõike 4 tähenduses.

6. Ühenduse huvi

Kaebuses osutatakse, et EL on tõusnud Interneti hasartmänguäris maailmas juhtivale kohale ning on USA kõnealusest sektorist tugevasti eespool. Paljud maailma selle valdkonna suurimatest ettevõtetest on litsentseeritud ja tegutsevad Ühendkuningriigis, Gibraltaril, Maltal, Iirimaal ja Austrias. Rootsis, Küprosel, Bulgaarias ja Eestis asuvad olulised tugiteenust pakkuvad ettevõtjad, kes osutavad tehnoloogia-, turustamis- ja klienditeenindusalaseid teenuseid. Kaebuse esitaja märgib, et selle kiiresti kasvava e-kaubandussektori kohta ei ole piisavalt üksikasjalikku statistikat, kuid esitab mõned näitajad sektori majandusliku olulisuse kohta, sealhulgas ELi Interneti hasartmängutööstuses töötava personali hinnanguline arv (15 000), kusjuures nende hulgas on oluliselt rohkem kõrgekvaliteediliste teadmistega töötajaid kui muudes sektorites. Kaebuse esitaja märgib ka, et Interneti hasartmängude sektoril on suur kaudne majanduslik mõju teistele majandussektoritele, kes tegelevad Interneti ettevõtlusele vajalike infrastruktuuride pakkumisega (eelkõige finantsteenused, infotehnoloogia ja erialateenused).

Oluline on arvesse võtta ka oktoobris 2006 vastuvõetud teatist „Globaalne Euroopa”. Teatises kinnitatakse, et protektsionismi kõrvaleheitmisega kodus peab kaasas käima aktiivne tegevus turgude avamisel ja õiglaste kaubanduspõhimõtete juurutamisel välismaal. Teatise kõige asjakohasem osa on ELi rahvusvahelise konkurentsivõime tagamise tegevuskava, kus esitatakse ajakohastatud kava turulepääsu strateegia kohta, mille aluseks on 1996. aastal algatatud strateegia eesmärgiga toetada mitme- ja kahepoolseid kaubanduslepinguid ja avada kolmandate riikide turud. Sellega seoses on oluline tagada, et teised WTO liikmed järgiksid oma WTO raames võetud kohustusi.

Eespool toodut silmas pidades leitakse, et uurimismenetluse algatamine on ühenduse huvides.

7. Menetlus

Komisjon on pärast asjakohase määrusega asutatud nõuandekomiteega konsulteerimist otsustanud, et on piisavalt tõendeid uurimismenetluse algatamiseks, et teha kindlaks asjakohased faktid ja õiguslikud asjaolud, ning et see on ühenduse huvides, ning algatanud uurimismenetluse vastavalt määruse artiklile 8.

Huvitatud isikud võivad endast teada anda ja esitada kaebuse esitaja tõstatatud küsimustes kirjalikult oma seisukohad, lisades neile asjakohased tõendid.

Lisaks kuulab komisjon ära huvitatud isikud, kes seda endast teada andmise ajal kirjalikult taotlevad, tingimusel et menetluse tulemused mõjutavad kõnealuseid isikuid otseselt.

Käesolev teade avaldatakse vastavalt määruse artikli 8 lõike 1 punktile a.

8. Tähtaeg

Mis tahes asjakohane teave ja taotlused asja arutamise kohta peavad jõudma komisjoni hiljemalt 30 päeva pärast käesoleva teate avaldamist ja tuleks saata kirjalikult järgmisel aadressil:

European Commission Directorate-General for Trade Mr Jean-François Brakeland, DG Trade F.2 CHAR 9/74 B-1049 Brüssel Faks (32-2) 299 32 64.

Juhitakse tähelepanu ka asjaolule, et kui huvitatud isikutel tekib raskusi oma kaitseõiguste kasutamisega, võivad nad taotleda kaubanduse peadirektoraadi ärakuulamise eest vastutava ametniku sekkumist. Ärakuulamise eest vastutav ametnik on vahendaja huvitatud isikute ja komisjoni talituste vahel ning aitab vajadusel leida ühise keele menetluslikes küsimustes, mis mõjutavad nende huvide kaitset kõnealuses menetluses, eelkõige sellistes küsimustes nagu juurdepääs toimikule, konfidentsiaalsus, tähtaegade pikendamine ning suuliste ja/või kirjalike seisukohtade esitamine. Lisateave ja kontaktandmed on huvitatud isikutele kättesaadavad kaubanduse peadirektoraadi veebisaidil (http://ec.europa.eu/trade) ärakuulamise eest vastutava ametniku veebilehel.

(1) Nõukogu 22. detsembri 1994. aasta määrus (EÜ) nr 3286/94, millega kehtestatakse ühenduse meetmed ühise kaubanduspoliitika vallas, et tagada rahvusvahelistest kaubanduseeskirjadest, eeskätt Maailma Kaubandusorganisatsiooni egiidi all kehtestatud eeskirjadest tulenevate ühenduse õiguste kasutamine (EÜT L 349, 31.12.1994, lk 71), viimati muudetud määrusega (EÜ) nr 125/2008 (EÜT L 40, 14.2.2008, lk 1).